Nha Trang
Nha Trang er en stor havneby i det sydøstlige Vietnam cirka 410 km nordøst for Ho Chi Minh City. Den har cirka en halv million indbyggere.
Nha Trang kendes siden 200-tallet og var under Champariget indtil 1653, hvor det blev integreret i det sydlige Vietnam af Nguyendynastiet. I 1802 blev byen en del af det vietnamesiske kongedømme. I 1862 overtog franskmændene byen og etablerede senere det kendte Pasteurinstitut, der forsker i tropiske sygdomme.
Nha Trang er i dag en af de vigtigste fiskeribyer i det sydlige Vietnam og en af de mest populære turistbyer i Vietnam.